PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra Proiectului de Lege pentru completarea Legii nr. 356/2003 privind înfiinţarea, organizarea şi funcţionarea Institutului Cultural Român   

 Proiectul de Lege pentru completarea Legii nr.356/2003 privind înfiinţarea, organizarea şi funcţionarea Institutului Cultural Român a fost transmis Comisiei pentru cultură, arte, mijloace de informare în masă, cu adresa nr.  P. L. - x  618 din 9 noiembrie 2010, înregistrat la Comisie cu nr. 30/538 din 12 noiembrie 2010 .

Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei pentru buget, finanţe şi bănci şi Comisiei juridice, de disciplină şi imunităţi care au avizat negativ proiectul de lege. Comisia a examinat avizul favorabil cu observaţii şi propuneri emis de Consiliul Legislativ nr. 384/7.04.2010 precum şi Punctul de vedere al Guvernului nr. 1648/28.06.2010, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, proiectul de lege  face parte din categoria legilor ordinare. 

Proiectul de lege a fost adoptat de Senat, în condiţiile art. 75 alin. (2) teza a III a din Constituţia României, republicată, în calitate de primă Cameră sesizată.


Iniţiativa legislativă a fost dezbătută în şedinţa Comisiei din data de 16  februarie 2011. 


În conformitate cu prevederile art. 55, alin.(2) din Regulamentul Camerei Deputaţilor, republicat, au participat la lucrările Comisiei: doamna Tania MIHĂILESCU, vicepreşedinte şi domnul Valentin SĂNDULESCU, secretar general, din partea Institutului Cultural Român, respectiv doamna Sânziana DRAGOŞ, din partea Ministerului Afacerilor Externe. 

Iniţiativa legislativă are ca obiect de reglementare introducerea art. 161 în cadrul Legii nr. 356/2003 privind înfiinţarea, organizarea şi funcţionarea Institutului Cultural Român,  prin care se prevede înfiinţarea unor noi institute culturale româneşti în regiunile unde comunităţile de români sunt formate din minimum 20.000 de persoane.

La lucrările Comisiei au fost prezenţi 12 deputaţi din totalul de 18 membri ai Comisiei.

Raportul Comisiei a fost adoptat cu majoritatea voturilor celor prezenţi în sală în momentul votului, respectiv 8 voturi pentru respingere şi 4 abţineri.


În conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

În urma dezbaterii, Comisia pentru cultură, arte, mijloace de informare în masă propune respingerea proiectului de Lege pentru completarea Legii nr. 356/2003 privind înfiinţarea, organizarea şi funcţionarea Institutului Cultural Român. 

Motivarea respingerii se întemeiază pe următoarele considerente:

Aşa cum se menţionează în Punctul de vedere al Guvernului şi în luările de cuvânt din cadrul dezbaterilor la Comisie, nu este oportună înfiinţarea de noi institute culturale româneşti fără realizarea unor studii statistice şi de impact în cadrul comunităţilor de români din diasporă. În prezent înfiinţarea institutelor culturale româneşti din străinătate este reglementată de prevederile art. 17 alin. (1) din Legea nr. 356/2003 şi de cele ale Hotărârii de Guvern nr. 492/2004 privind organizarea şi funcţionarea institutelor culturale româneşti din străinătate prin reorganizarea centrelor culturale româneşti din străinătate, precum şi înfiinţarea de noi institute. De asemenea, nu este prezentată o evaluare a impactului financiar asupra bugetului de stat, nu sunt identificate sursele de finanţare a cheltuielilor presupuse de închirierea sau cumpărarea de sedii în străinătate. În acest sens sunt încălcate prevederile art. 138 alin.(5) din Constituţia României, republicată, - „Nici o cheltuială bugetară nu poate fi aprobată fără stabilirea sursei de finanţare” -, dar şi cele ale art. 15 din Legea nr.500/2002 privind finanţele publice, cu modificările şi completările ulterioare.

